**Mileth** é unha banda galega de folk metal e pagan metal creada en 2009, que combina a música tradicional galega co black metal.

Traxectoria
-----------

### Inicios (2009-2018)

O grupo xurdiu en 2009 na Mariña lucense, cando a Marcos do Relicario e a Diego dos Chechos se lles ocorreu crear unha banda que mesturase o black metal co folk. Tras mudárense a Santiago e Vigo respectivamente, entraron en contacto co ambiente metaleiro desas cidades e buscaron máis xente para a banda. Entraron músicos de diferentes lugares de Galicia como Vigo, O Valadouro ou Xinzo de Limia.

En 2012 publicaron unha maqueta co título de *Cancioneiro da Enxebre Escuridade*, que contiña tres temas. Nesta época o grupo estaba formado pola vocalista Dana da Carballeira e os músicos Marcos do Relicario, Diego dos Chechos, Cristian da Limia, Elías do Eido do Clariño, Raquel de Ghallas, e Pisco da Taberna. O guitarrista Diego dos Chechos abandonou o grupo en 2013. En 2014 publicaron o sinxelo *.​.​.​e na Novena Onda caeron os Deuses*, xa con Alex O Pirolas na guitarra. Contou coa colaboración do gaiteiro Xurxo Fernández. Ese ano foron abreconcertos da banda romanesa Negură Bunget. En 2016 sacaron ao mercado *Recolleita dos Demos que han de ser esquecidos*, un EP coas catro cancións publicadas até ese momento, remasterizadas, ademais dun novo tema: "Petros, axioma da terra".

### Catro pregarias no albor da Lúa Morta (2019-actualidade)

No ano 2019 publicaron o seu primeiro disco de longa duración, titulado *Catro pregarias no albor da Lúa Morta*. Saíu en dúas edicións ademais da dixital: unha distribuída polo selo discográfico ruso SoundAge e unha edición especial coa discográfica Darkwoods, incluíndo esta última un documental en dvd sobre o grupo. Nesta etapa a formación sufriu cambios respecto á anterior gravación, saíndo Alex e Sandra e incorporándose o guitarrista de Dioivo, Xacobe do Seixo Branco, e o de Dysnomia, Xurxo dos Corvais. O videoclip do tema "De bruma e salitre", dirixido por Xaime Miranda, gañou o premio ao mellor videoclip no Festival Primavera do Cine de Vigo.

Nome
----

O nome do grupo fai referencia a Miledh, personaxe da mitoloxía galega e irlandesa, neto de Breogán. Segundo a lenda, é o devanceiro de todos os irlandeses. Foron os seus oito fillos, os milesios, os que partindo dende as costas galegas xunto aos nove irmáns de Ith, conquistaron Irlanda.

Estilo
------

O estilo do grupo pode encadrarse dentro do pagan metal. Cantan en galego e mesturan os instrumentos eléctricos, a distorsión e as voces guturais típicas do black metal con elementos da música tradicional galega como zanfonas, gaitas ou cantareiras.

Membros
-------

### Membros actuais

* Marcos do Relicario (zanfona, guitarra, voz gutural, bouzouki, tin whistle, berimbau).
* Dana da Carballeira (voz principal).
* Cristian da Limia (baixo, bouzouki).
* Elías do Eido do Clariño (violín, percusión tradicional, coros).
* Xacobe do Seixo Branco (guitarra).
* Xurxo dos Corvais (guitarra).
* Xurxo das Cornamusas (gaita, frauta, teclados).

### Antigos membros

* Carlos do Castro (Batería, Percusión)
* Diego dos Chechos (guitarra).
* Raquel de Ghallas (teclados).
* Pisco da Taberna (batería, percusión).

Discografía
-----------

* *Cancioneiro da Enxebre Escuridade* (2012). Maqueta.
* *.​.​.​e na Novena Onda caeron os Deuses* (2014). Sinxelo.
* *Recolleita dos Demos que han de ser esquecidos* (2016). EP.
* *Catro pregarias no albor da Lúa Morta* (2019).

Notas
-----

1. 1 2 3 4  "Mileth. A banda que fai metal con pandeiros e zanfonas". *praza.gal*. 26 de marzo de 2019. Consultado o 12 de novembro de 2019.
2. ↑  "Cancioneiro da Enxebre Escuridade". *www.metal-archives.com* (en inglés). Consultado o 12 de novembro de 2019.
3. ↑  "Cancioneiro da Enxebre Escuridade". *Bandcamp*. Consultado o 12 de novembro de 2019.
4. 1 2  "El videoclip de Mileth de cuna mariñana, con premio en Vigo". *La Voz de Galicia* (en castelán). 17 de maio de 2019. Consultado o 12 de novembro de 2019.
5. ↑  "...e na Novena Onda caeron os Deuses (Single)". *Bandcamp*. Consultado o 12 de novembro de 2019.
6. ↑  "Mileth regresan para presentar nuevo disco" (en castelán). 19 de outubro de 2014. Consultado o 12 de novembro de 2019.
7. ↑  "Recolleita dos Demos que han de ser esquecidos". *Bandcamp*. Consultado o 12 de novembro de 2019.
8. ↑  "Sapos, bruxas, coruxas e o novo disco de Mileth". 19 de xullo de 2016. Arquivado dende o orixinal o 12 de novembro de 2019. Consultado o 12 de novembro de 2019.
9. ↑  "Catro pregarias no albor da Lúa Morta". *Bandcamp*. Consultado o 12 de novembro de 2019.

Véxase tamén
------------

### Ligazóns externas

* Mileth en Bandcamp.
* Ficha de Mileth en www.metal-archives *(en inglés)*.

|  |  |
| --- | --- |
| Control de autoridades | 
* Wd: Q74716400
* Discogs: 5055416
* MusicBrainz: ID

 |